11)

Efter artikel 125 tilføjes et nyt kapitel, der indeholder fire artikler: »Kapitel 11a OM DEN PÅ RETTENS INTITATIV INDLEDTE PROCEDURE FOR EN MINDELIG BILÆGGELSE I SAGER, DER ANLÆGGES I MEDFØR AF ARTIKEL 270 TEUF Artikel 125a Nærmere bestemmelser 1. Retten kan på ethvert trin af sagens behandling undersøge mulighederne for en mindelig hel eller delvis bilæggelse af tvisten mellem hovedparterne. 2. Retten overlader det til den refererende dommer, bistået af justitssekretæren, at søge en mindelig bilæggelse af tvisten. 3. Den refererende dommer kan foreslå en eller flere løsninger, der kan bringe tvisten til afslutning, træffe foranstaltninger, som er egnede til at fremme en sådan bilæggelse, og gennemføre de foranstaltninger, som denne har truffet bestemmelse om med henblik herpå. Den refererende dommer kan navnlig: a) opfordre hovedparterne til at afgive oplysninger b) opfordre hovedparterne til at fremlægge dokumenter c) afholde møder med hovedparternes repræsentanter, hovedparterne selv eller enhver tjenestemand eller øvrig ansat ved institutionen, som har beføjelse til at føre forhandlinger om et eventuelt forlig d) mødes med hovedparterne hver for sig ved de under litra c) omhandlede møder, hvis hovedparterne giver deres samtykke hertil. 4. Stk. 1-3 finder tillige anvendelse i sager om foreløbige forholdsregler. Artikel 125b Forligets indvirkning på hovedparterne 1. Indgår hovedparterne forlig for den refererende dommer om tvistens løsning, kan de anmode om, at indholdet af forliget fastslås i et dokument, som underskrives af den refererende dommer samt af justitssekretæren. Dette dokument forkyndes for hovedparterne og har retsvirkning som autentisk bevis. 2. Sagen slettes af registret ved begrundet kendelse, der afsiges af retsformanden. Efter anmodning fra en hovedpart med den anden hovedparts samtykke bliver indholdet af det forlig, som hovedparterne har indgået, føjet til kendelsen om slettelse af registret. 3. Retsformanden træffer afgørelse om sagsomkostningerne i overensstemmelse med forliget eller, såfremt der ikke er opnået enighed, træffer selv afgørelse herom. I givet fald træffer retsformanden afgørelse om intervenientens sagsomkostninger i overensstemmelse med artikel 138. Artikel 125c Særligt register og særligt dossier 1. De dokumenter, der indgives i forbindelse med en mindelig bilæggelse som omhandlet i artikel 125a: — opføres i et særligt register, der ikke er omfattet af ordningen i artikel 36 og 37 — indføres i et fra sagsakterne adskilt dossier. 2. De dokumenter, der indgives i forbindelse med en mindelig bilæggelse som omhandlet i artikel 125a, bringes til hovedparternes kundskab, med undtagelse af de dokumenter, som de hver især har fremlagt for den refererende dommer under de i artikel 125a, stk. 3, litra d), fastsatte adskilte møder. 3. Hovedparterne kan få adgang til dokumenterne i det fra sagsakterne adskilte dossier, der er omhandlet i stk. 1, med undtagelse af de dokumenter, som hovedparterne hver især har fremlagt for den refererende dommer under de i artikel 125a, stk. 3, litra d), fastsatte adskilte møder. 4. Intervenienten kan ikke få adgang til dokumenterne i det fra sagsakterne adskilte dossier, der er omhandlet i stk. 1. 5. Parterne kan konsultere det i stk. 1 omhandlede særlige register på Justitskontoret. Artikel 125d Mindelig bilæggelse og retsforhandlinger Retten og hovedparterne må ikke under retsforhandlingerne anvende synspunkter, forslag, indrømmelser eller dokumenter, der er kommet til udtryk, blevet formuleret, fremsat eller fremlagt med henblik på en mindelig bilæggelse af tvisten.«